નવી દિલ્હીઃ છેલ્લા કેટલાક દિવસોથી સતત વધી રહેલા પેટ્રોલ - ડીઝલના ભાવથી દેશભરના નાગરિકો પરેશાન હતા . હાલ પેટ્રોલ - ડીઝલની કિંમતો હાઈએસ્ટ લેવલ પર પહોંચી ગઈ છે . 10મી સપ્ટેમ્બરે વિપક્ષે ભારત બંધનું એલાન કરીને ભાવ વધારાનો વિરોધ નોંધાવ્યો હતો . જો કે હવે નાગરિકોને સરકારે થોડી રાહત આપી છે . નાણામંત્રી અરુણ જેટલીએ પ્રેસ કોન્ફરન્સ યોજી ભાવ ઘટાડા અંગે માહિતી આપી છે . . અરુણ જેટલીએ પ્રેસ કોન્ફરન્સ યોજી કહ્યું કે ઓઈલ કંપનીઓ પેટ્રોલ - ડીઝલ પર 1 રૂપિયો ઘટાડશે અને કેન્દ્ર સરકારે એક્સાઈઝ ડ્યૂટી પર 1.50 રૂપિયા ઘટાડશે , જેથી પેટ્રોલ - ડીઝલના ભાવમાં અઢી રૂપિયાનો ઘટાડો થશે . ઉપરાંત રાજ્ય સરકાર સાથે બેઠક કરીને વધુ ભાવ ઘટે તે અંગે પગલાં ભરવામાં આવશે . અરુણ જેટલીએ કહ્યું કે અનેક વૈશ્વિક પરિબળો દેશના અર્થતંત્ર પર અસર કરતાં હોય છે . આંતરરાષ્ટ્રીય માર્કેટમાં પણ ક્રૂડની કિંમતમાં હરણફાડ વધારો થયો છે , જેને પગલે દેશમાં પણ પેટ્રોલ - ડીઝલની કિંમતો વધી ગઈ છે . ત્યારે ભાવ પર કાબૂ મેળવવા માટે મોદી સરકારે આયાત ઘટાડવા સહિતનાં પગલાં ભર્યાં છે . પેટ્રોલ - ડીઝલની વધતી કિંમતોથી પંપ માલિકો પણ પરેશાન ઉલ્લેખનીય છે કે આજે અમદાવાદમાં પેટ્રોલના ભાવમાં 14 પૈસાનો વધારો અને ડીઝલના ભાવમાં 22 પૈસાનો વધારો ઝીંકાયો હતો , નવા ભાવ લાગુ થયા બાદ અમદાવાદમાં પેટ્રોલ લીટર દીઠ 83.09 અને ડીઝલ 80.98 રૂપિયાની સપાટી પર પહોંચી ગયું છે . ત્યારે કેન્દ્ર સરકાર આ કિંમતોમાં અઢી રૂપિયા ઘટાડશે . નાણામંત્રીની આ જાહેરાત બાદ દેશના સામાન્ય નાગરિકોએ રાહતનો શ્વાસ લીધો છે . ઉલ્લેખનીય છે કે પેટ્રોલ અને ડીઝલમાં કેન્દ્ર સરકારે અઢી રૂપિયાના કરેલા ઘટાડા બાદ ગુજરાતના સીએમ વિજય રૂપાણીએ ટ્વીટ કરીને રાજ્ય સરકારે પણ અઢી રૂપિયાનો ઘટાડો કર્યો હોવાનું જણાવ્યું . જેથી ગુજરાતમાં પેટ્રોલ અને ડીઝલની કિંમતમાં 5 રૂપિયાનો ઘટાડો નોંધાશે . જ્યારે અન્ય રાજ્યોમાં પણ રાજ્ય સરકારે વેટ ઘટાડીને પેટ્રોલ - ડીઝલ વધુ સસ્તાં કરી શકે છે . પેટ્રોલ - ડીઝલની કિંમતોએ તોડ્યા બધા રેકોર્ડ , જાણો આજની કિંમત